Diari Oficial de la Generalitat Valenciana


Sumari del DOGV 6681, del 29-12-2011 (2011/13467)

ORDE 10 /2011, de 16 de desembre, de la Conselleria de Justícia i Benestar Social, per la qual es regula i es convoca el Programa Bo Respir l'any 2012.
-------------------------------------------------------------------------------------------------------------------------------------------------------

### Dades del document

Número de DOGV
:   6681

Data del DOGV
:   29-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13697


Data del document
:   16-12-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 10 /2011, de 16 de desembre, de la Conselleria de Justícia i Benestar Social, per la qual es regula i es convoca el Programa Bo Respir l'any 2012. [2011/13605]
Un dels èxits més importants dels últims anys és l'augment de l'esperança de vida. Les persones cada vegada viuen més anys, però en general, la gent que viu fins una edat més avançada, sol acabar requerint en major o menor grau, l'ajuda dels membres de la seua família per a desenrotllar alguna de les activitats habituals de la vida diària.
Els familiars que atenen directament persones majors veuen afectada la seua vida de distintes maneres: apareix una sensació de "sobrecàrrega", apareixen sentiments de malestar, d'impotència, depressió, i en algunes ocasions, conflictes familiars per desacords entre la persona que cuida i altres familiars, que afecten el seu estat anímic i de salut, que disminuïxen la seua llibertat i les seues possibilitats d'oci. En definitiva, la quantitat de treball, d'esforç i dedicació que exigix l'atenció d'una persona major, afecta de forma molt important la vida del cuidador i de les persones del seu entorn i és per això necessari, en la mesura que siga possible, arbitrar les mesures necessàries per a alleujar este tipus de situacions.
De la mateixa manera, hi ha persones majors que, vivint al seu domicili o amb els seus familiars, però amb relativa autonomia, no necessiten ingressar en un centre residencial de forma permanent, però en moments puntuals poden trobar-se en situacions en què necessiten ser ateses de manera més intensa a causa de problemes de caràcter sanitari o social: són les situacions que es generen després d'altes hospitalàries en períodes de convalescència, convalescència dels mateixos cuidadors, altres necessitats laborals o familiars que hagen d'atendre els seus cuidadors directes. etc.
La Generalitat, sensible davant d'este problema, tenint com a prioritat l'atenció de les persones majors i de les seues famílies, pretén la busca de solucions noves i l'increment de servicis i prestacions orientats a millorar les condicions de vida dels uns i els altres, i per això ha de recolzar també els cuidadors, de manera que l'atenció als seus familiars no implique necessàriament un desgast físic i emocional que impedisca el propi benestar de la persona cuidadora.
La Llei 39/2006, de 14 de desembre, de Promoció de l'Autonomia Personal i Atenció a les persones en situació de dependència, ha regulat les condicions bàsiques de promoció de l'autonomia personal i d'atenció a les persones en situació de dependència per mitjà de la creació d'un Sistema per a l'Autonomia i Atenció a la Dependència (SAAD), amb la col·laboració i participació de totes les administracions públiques.
En l'esmentada llei s'establix un catàleg de servicis i prestacions de prevenció de les situacions de dependència i de promoció de l'autonomia personal, entre els quals s'inclou la prestació econòmica vinculada al servici residencial i de centre de dia i la prestació al cuidador no professional.
Per tot això, la Generalitat, en virtut de les facultats atribuïdes per l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social (DOCV núm. 6597, de 30.08.2011).
ORDENE
Article 1. Objecte
1. L'objecte d'esta orde és regular el Programa Bo Respir per mitjà de la convocatòria d'ajudes destinades a finançar distintes modalitats d'estades de caràcter temporal o no permanent en residències de tercera edat l'any 2012, quan per necessitats que afecten les persones majors o els seus cuidadors familiars, les persones majors necessiten l'atenció en un centre especialitzat que substituïsca les cures que, de forma habitual, es presten i/o es reben en l'àmbit familiar.
2. Quan una persona major acredite esta necessitat i no dispose de mitjans econòmics suficients, la Generalitat li proporcionarà una ajuda per al pagament de la seua estada. L'import de la dita ajuda estarà determinat en un o més bons la quantia dels quals consistirà en la diferència entre el que pot pagar amb càrrec als seus ingressos i l'import de la seua estada en el centre que trie per a la seua atenció, segons les classes i modalitats que s'expressen en l'article següent.
3. Les ajudes a què es referix la present orde van encaminades a satisfer les necessitats següents:
a) Substitució del cuidador principal quan, de forma temporal i per necessitats sanitàries, socials o laborals, no puga realitzar les activitats habituals que exigix l'atenció de la persona major.
b) Cures de l'ancià després d'altes hospitalàries en períodes de convalescència.
c) Descans del cuidador principal.
d) Altres necessitats de caràcter social, no previstes en els apartats anteriors, que impedixen o dificulten a les famílies, transitòriament, l'atenció a persones majors dependents a càrrec seu.
Article 2. Modalitats de Bo Respir i quanties
S'establixen les següents modalitats que, per a la seua millor diferenciació i identificació per part dels interessats es denominaran amb colors:
1 Bo Respir Mensual o BO VERD
Consistirà en un bo per a l'estada durant un mes en una residència de tercera edat, quan per les necessitats sanitàries o socials expressades en l'article 1, la persona major necessite l'atenció integral en un centre especialitzat. La quantia de l'ajuda en esta modalitat es calcularà de la forma que s'especifica en l'article 7 amb referència als imports següents:
Bo Respir Mensual Residència: 1.696- (impostos inclosos).
Els bons verds podran fer-se efectius a elecció de l'interessat i d'acord amb el centre triat per a la seua atenció, durant un mes natural o bé de data a data en dos mesos consecutius, sempre que el seu gaudi es produïsca amb anterioritat al 31 de desembre de 2012.
2. Bo Respir Dies o BO BLAU
Consistirà en 20 bons diaris per a l'atenció en residències de tercera edat que podran fer-se efectius l'any 2012 en les dates triades pels interessats. Estos bons podran utilitzar-se en la forma que els interessats trien, com a forma més adequada per a la satisfacció de la seua necessitat, durant 20 dies consecutius o en dies agrupats, i en este cas el mínim serà de dos dies consecutius.
La quantia d'esta modalitat es calcularà amb referència als imports següents: Bo Respir Dies Residència: 67- (impostos inclosos).
Els bons blaus de residència, es disfrutaran al llarg de l'any 2012 en els dies triats pels interessats i d'acord amb els centres triats, entenent-se el seu gaudi en un horari que s'establix a partir de les 9 del matí del dia d'entrada fins a la mateixa hora del dia que es produïsca l'eixida.
3. Bo Respir Cap de Setmana o BO BLANC
Consistirà en 12 bons per al seu gaudi en una residència de tercera edat, en els caps de setmana que l'interessat trie, d'acord amb el centre en què serà atés, a raó d'un bo mensual, si bé, per necessitats de l'usuari, el gaudi de diversos caps de setmana podrà fer-se efectiu en un mateix mes. La quantia del Bo Cap de Setmana s'establirà d'acord amb l'import següent:
Bo Cap de Setmana: 152- (impostos inclosos).
Els bons blancs podran disfrutar-se durant l'any 2012, en un horari que s'establix a partir de les 9 hores del divendres fins a les 17 hores del diumenge, incloent-s'hi en tot cas, el menjar del divendres i el menjar del diumenge.
Als efectes d'esta orde, totes les modalitats que s'establixen estaran sotmeses als mateixos requisits i procediment, i es podran fer efectives en qualsevol dels centres adherits als que es referix l'article 17.
Article 3. Incompatibilitats
Les distintes modalitats de bo que s'establixen en la present orde són incompatibles entre si, i només es podrà optar per una d'estes dins de l'any natural.
Article 4. Perfil dels beneficiaris
1. Els beneficiaris directes de les ajudes convocades per mitjà d'esta orde hauran de ser persones dependents que, trobant-se ateses habitualment al seu domicili personal o familiar, necessiten l'atenció temporal en un centre especialitzat, per presentar un nivell de dependència que els fa necessitar les cures d'una altra persona per a la realització de les activitats habituals de la vida diària, i que eventualment, per les necessitats expressades en l'article 1, no poden ser prestades pel seu cuidador habitual.
2. La situació de dependència serà determinat a partir de l'informe mèdic, el model del qual figura en l'annex 2.
Article 5. Requisits dels beneficiaris
Podran acollir-se a les ajudes establides en la present convocatòria les persones que reunisquen els requisits següents:
1. Tindre 65 anys o més en el moment de presentar la sol·licitud i haver cessat en l'activitat laboral o professional per jubilació o incapacitat.
També podran ser-ne beneficiàries les persones de 55 anys o més diagnosticades amb la malaltia d'Alzheimer o d'altres demències.
2. Estar empadronat en qualsevol dels municipis de la Comunitat Valenciana.
3. Tindre la consideració de persona dependent, acreditada per mitjà del corresponent informe mèdic a què es referix l'article anterior.
4. Acreditar la necessitat social i econòmica d'acord amb els criteris que s'establixen en l'article següent.
5. De forma excepcional i amb l'objecte de mantindre la unitat familiar, podran sol·licitar l'ingrés conjunt amb el sol·licitant principal les persones majors o menors de 65 anys que acrediten una de les situacions següents: ser cònjuge o parella de fet degudament inscrita en el Registre Administratiu d'Unions de Fet de la Comunitat Valenciana; ser discapacitat convivent amb el sol·licitant i sempre que ingresse en el mateix centre residencial que este. A este efecte es consideraran discapacitats aquells que definix com a tals la Llei d'Integració Social del Minusvàlid i que tinguen un grau de discapacitat igual o superior al 65%.
Article 6. Criteris per a l'atorgament i acreditació de la necessitat
1. Per a acreditar la necessitat social, el sol·licitant haurà d'adjuntar a la seua sol·licitud l'informe social que figura en l'annex 3 on es reflectirà la seua situació personal i familiar, les necessitats que es pretenen satisfer amb esta ajuda i altres circumstàncies que, a juí del tècnic que l'elabore, justifiquen la petició. L'informe social es valorarà segons el barem establit en l'annex 4 i caldrà obtindre una puntuació mínima de 15 punts.
2. Per a acreditar la situació de dependència, el sol·licitant haurà de presentar l'informe mèdic el model del qual figura en l'annex 2.
3. Per a acreditar la insuficiència de recursos econòmics es considerarà la pensió percebuda pels interessats en l'exercici de 2012 i les dades que subministre l'Agència Estatal de l'Administració Tributària, per a la determinació del càlcul de prestacions socials, corresponent a l'exercici de 2010.
4. Es considerarà que el sol·licitant té recursos econòmics suficients i que, per tant, no podrà acollir-se a les ajudes establides en la present orde, quan la renda per capita mensual o diària, segons siga procedent, de la seua unitat familiar, calculada a partir de les dades expressades en el paràgraf anterior, siga igual o superior al cost de l'estada que sol·licita, d'acord amb les modalitats i els preus de cada una d'estes, que figuren en l'article 7.
5. Als efectes d'esta orde, i per a la determinació dels ingressos econòmics, s'entén per unitat familiar del sol·licitant la integrada per cònjuges no separats legalment i, si n'hi haguera, fills menors d'edat no emancipats o majors d'edat incapacitats judicialment subjectes a la pàtria potestat prorrogada o rehabilitada.
En el supòsit de separació legal, o quan no hi haja vincle matrimonial, la formada pel pare o la mare i tots els fills que convisquen amb un o altre i que reunisquen els requisits indicats en el paràgraf anterior.
Article 7. Determinació de l'import dels bons i la quantificació de l'import total anual de l'ajuda
1. Una vegada acreditada la necessitat d'acord amb els criteris establits en l'article 6 d'esta orde, l'import de la subvenció, que s'expressarà en cada bo, serà determinat per la diferència entre el que el beneficiari pot aportar amb càrrec als seus ingressos i el cost de l'estada que sol·licita, xifrat en l'article 2 per a cada una de les modalitats de bo.
2. L'import anual de l'ajuda concedida serà el resultat de multiplicar l'import de cada bo pel nombre total de bons concedits per a l'exercici de 2012. Per al dit càlcul, es tindran en compte els imports que per a cada tipus de bo s'indiquen a continuació:
a) Bo Verd Residència = 1.696 € - 80% Renda per capita mensual de l'interessat.
b) Bo Blau Residència = (67 € - 80% Renda per capita diària de l'interessat) x 20.
c) Bo Blanc Residència = (152 € - Doble renda per capita diària de l'interessat) x 12.
3. Els bons s'emetran amb caràcter nominatiu, sense que cap altra persona puga fer-ne ús, excepte la persona a nom de qui figuren i s'emetrà cada un amb l'import que resulte d'efectuar les operacions anteriors.
Article 8. L'aportació de l'usuari en el cost de l'estada
L'aportació de l'usuari es calcularà per la diferència resultant entre el preu de l'estada i l'import del bo concedit que, per a cada una de les modalitats de bo, s'establix en l'article 2.
Article 9. Sol·licituds i documentació
Les persones que reunisquen els requisits establits en la present orde i que vullguen sol·licitar les ajudes regulades en esta, hauran de presentar davant de la Conselleria de Justícia i Benestar Social la documentació següent:
1. Sol·licitud segons model que figura en l'annex 1, degudament omplida, firmada per la persona interessada, o pel seu representant, sempre que este últim ho acredite en la forma establida en l'article 32 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú. Es tindrà a més en compte que:
a) Si la persona interessada està incapacitada per sentència judicial, haurà de firmar la sol·licitud el tutor o curador designat per l'autoritat judicial.
b) Les sol·licituds podran ser subscrites de forma individual o conjuntament quan es tracte de matrimonis o parelles de fet inscrites en el Registre Administratiu d'Unions de Fet.
2. Autorització expressa de l'interessat a la Conselleria de Justícia i Benestar Social, inclosa en la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril.
No obstant això, si de la comprovació efectuada resultara alguna discordança amb les dades facilitats pel mateix interessat, l'òrgan instructor estarà facultat per a realitzar les actuacions procedents per a aclarir-la.
Així mateix, si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
3. Autorització expressa de l'interessat a la Conselleria de Justícia i Benestar Social, inclosa en la sol·licitud, perquè esta comprove les dades de domicili i residència del sol·licitant per mitjà del Sistema de Verificació de Dades de Residència, segons establix el Reial Decret 522/2006, de 28 d'abril.
No obstant això, si el sol·licitant no prestara el seu consentiment, o haguera modificat el seu empadronament en els dos últims mesos, haurà d'aportar certificat d'empadronament.
Així mateix, si el domicili del sol·licitant no consta en el Sistema de Verificació de Dades de Residència o el que hi figura és diferent del facilitat per la dita persona, l'òrgan instructor sol·licitarà a este que aporte el certificat d'empadronament.
4 Autorització de l'interessat i/o del cònjuge o representant, si és el cas, així com la resta de membres de la unitat familiar, considerada d'acord amb el que establix l'article 6.5 de la present orde (annex 6).
La dita autorització té com a finalitat sol·licitar de l'Agència Estatal de l'Administració Tributària o d'altres administracions públiques, la cessió de dades a l'Administració de la Generalitat de la informació de caràcter tributari o sobre la percepció de prestacions públiques, necessària per al reconeixement, seguiment i control dels requisits de caràcter econòmic i la determinació de l'aportació personal que corresponga per a l'obtenció, si és el cas, de les ajudes a què es referix la present orde.
Quan per qualsevol motiu, no siga possible l'obtenció de la dita informació per mitjans informàtics o telemàtics, la Conselleria de Justícia i Benestar Social podrà sol·licitar directament als interessats la presentació de fotocòpia compulsada de la declaració de l'impost sobre la renda de les persones físiques corresponent a l'exercici de 2010 referida a la unitat familiar del sol·licitant o certificació corresponent de l'AEAT si no està obligat a declarar, així com certificat relatiu a la pensió o pensions del sol·licitant o de la unitat familiar, corresponent a l'exercici de 2012.
5. En el cas que els interessats hagen de satisfer pensions compensatòries a favor del cònjuge i/o anualitats per aliments, hauran d'adjuntar la corresponent sentència judicial ferma de la qual es deriven.
6. Informe mèdic, segons model que figura en l'annex 2, que haurà d'estar omplit pel metge del sol·licitant.
7. Fotocòpia del número del Sistema d'Informació Poblacional (SIP).
8. Informe social, segons el model que figura en l'annex 3, que haurà d'estar omplit pel treballador social de l'equip social de base de l'ajuntament del sol·licitant preferentment.
9. Qualsevol altra documentació que estime necessària per a la valoració de l'expedient.
Article 10. Lloc i termini de presentació de sol·licituds
1. Les sol·licituds es presentaran acompanyades de la documentació requerida en l'article 9 de la present orde, en la direcció territorial de la Conselleria de Justícia i Benestar Social de la província de residència del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació de les sol·licituds serà des de l'endemà de la publicació d'esta orde en el Diari Oficial de la Comunitat Valenciana fins al 29 de febrer de 2012 inclusivament.
Article 11. Tramitació de les sol·licituds
1. Les sol·licituds, amb tota la documentació exigida en la present orde, es presentaran en la direcció territorial de Justícia i Benestar Social de la seua província, per al seu registre, comprovació i verificació i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals haja de produir-se la corresponent resolució.
2. Quan la sol·licitud no reunisca els requisits exigits, o no s'adjunte la documentació que d'acord amb esta orde resulte exigible, podrà requerir-se l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera, es tindrà per desistida de la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. En qualsevol fase de la tramitació de l'expedient, a la vista de la documentació que es troba en poder d'este, es podran demanar informes dels organismes i entitats que es crega oportú i efectuar les comprovacions necessàries sobre l'exactitud de tot això, així com sol·licitar als interessats la documentació o l'aclariment que resulte necessari per a verificar el compliment dels requisits econòmics exigits en la present orde.
Article 12. Criteris que s'establixen per a la concessió de les ajudes
1. El procediment de concessió d'estes ajudes es tramitarà en règim de concurrència competitiva, d'acord amb els criteris establits en el barem que figura en l'annex 4. Este barem pondera la situació sociofamiliar de l'interessat i altres situacions especials indicatives de la seua necessitat.
2. De l'aplicació de la dita valoració resultarà una puntuació global que determinarà un orde preferent per a la resolució de les ajudes, prioritzant-se aquelles sol·licituds que estiguen completes i que tinguen una major puntuació, concedint-se les ajudes a totes aquelles sol·licituds completes que hagen obtingut major valoració en l'esmentat barem, fins al límit del crèdit disponible.
No obstant això, en el cas que es disposara de major crèdit durant l'exercici de 2012 i existiren sol·licituds susceptibles de concessió d'ajuda, es procedirà d'acord amb el que establix el primer paràgraf d'este punt fins al límit del crèdit disponible en cada moment.
3. En cada direcció territorial de Justícia i Benestar Social, es crea una comissió tècnica instructora, integrada per un/a cap de servici, el/la cap de Secció de Tercera Edat i un/a tècnic/a designat pel/la directora/a territorial. La dita comissió tindrà com a missió l'avaluació de les sol·licituds completes, d'acord amb els criteris establits en la present convocatòria i formularà la proposta a la Comissió de Valoració de la Direcció General d'Acció Social i Majors.
4. En la Direcció General d'Acció Social, Majors i Dependència es crea la Comissió de Valoració, composta pel subdirector general, la cap del servici, el cap de secció i dos tècnics designats per la directora general d'Acció Social i Majors, que analitzaran les propostes formulades per cada direcció territorial i proposarà a l'òrgan competent per a la concessió de les ajudes la relació prioritzada de beneficiaris de les ajudes que es regulen i es convoquen en la present orde.
Article 13. Resolució i notificació
1. La competència per a resoldre correspondrà a la directora general d'Acció Social i Majors, per delegació del conseller de Justícia i Benestar Social.
2. La resolució especificarà la modalitat i quantia del bo que es concedix, el preu de la modalitat de l'ajuda, l'import que correspon abonar al sol·licitant en concepte d'aportació personal i l'import total anual de l'ajuda que concedix la Generalitat per a finançar l'estada o estades corresponents.
3. Les ajudes concedides tindran efectes a partir del dia u del mes següent a la data de la resolució, tenint en compte a més el següent:
a) El Bo Verd Mensual podrà concedir-se sempre que puga disfrutar-se en el període que hi haja entre la data de la resolució i el mes de desembre de l'any 2012.
b) El Bo Blau de Dies podrà concedir-se per un màxim de 20 dies a l'any, sempre que puga disfrutar-se en el període que hi haja entre la data de la resolució i el mes de desembre de l'any 2012.
c) El Bo Blanc de Caps de Setmana podrà concedir-se a raó d'un per cada mes natural, en els mesos que hi haja entre la data de la resolució i el mes de desembre de l'any 2012.
4. El termini màxim per a resoldre i notificar les sol·licituds serà de sis mesos, comptadors des de la data d'entrada en qualsevol dels registres de l'òrgan competent per a resoldre. En tot cas, les ajudes hauran de resoldre's amb anterioritat a la finalització de l'exercici de 2012, i es tindran en compte, a més, les dates que s'establisquen en la corresponent orde que regule les operacions de tancament de l'exercici anteriorment ressenyat.
5. La resolució del procediment es notificarà als interessats, d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. La pràctica de la dita notificació s'ajustarà a les disposicions contingudes en l'article 59 de l'esmentada Llei.
6. La falta de resolució i notificació en el termini establit anteriorment produirà efectes desestimatoris de la sol·licitud, d'acord amb el que disposa l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
7. Una vegada esgotat el crèdit consignat, no es podran concedir-se més subvencions per resolució de la directora general d'Acció Social i Majors a l'empara d'esta orde, circumstància que s'haurà de publicar en el Diari Oficial de la Comunitat Valenciana.
8. Als efectes de complir el que establix l'article 18.3.c) de la Llei 38/2003, de 17 de novembre, General de Subvencions, les corresponents resolucions de concessió d'ajudes, s'exposaran en les respectives direccions territorials de la Conselleria de Justícia i Benestar Social.
Article 14. Recursos contra resolucions i actes administratius
Contra les resolucions de concessió o denegació d'una ajuda podrà interposar-se potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, de conformitat amb els articles 116 i 117 de la Llei 30/92, de 26 de novembre, de Règim Jurídic de les Administracions públiques i Procediment Administratiu Comú o bé, pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.
Article 15. Forma de justificació i pagament de les ajudes
1. Els beneficiaris de les ajudes regulades en la present orde rebran la seua quantia per mitjà de l'entrega dels corresponents bons, l'import dels quals serà abonat per la Generalitat directament al centre en què haja sigut atés.
2. Per a efectuar el pagament de la seua estada, els beneficiaris entregaran en el centre triat per a la seua atenció, el bo on figura l'import concedit, així com la quantitat que li corresponga abonar amb càrrec als seus ingressos fins a arribar a la quantia que, per a cada cas, s'establix en l'article 2 per a cada una de les modalitats. Una vegada efectuat este pagament, el centre quedarà obligat a entregar al beneficiari el corresponent justificant de pagament i factura.
3. Els centres que atenguen beneficiaris d'estes ajudes presentaran mensualment en les direccions territorials de Justícia i Benestar Social una relació nominal dels residents que hagen atés, juntament amb els bons i les corresponents factures, a les quals s'adjuntarà la conformitat de la prestació del servici per part del beneficiari. Totes les liquidacions hauran d'estar presentades abans del 31 de gener de 2013.
4. La liquidació a què es referix el paràgraf anterior podrà efectuar-se també per mitjans telemàtics, utilitzant els instruments informàtics que a este efecte pose a disposició dels centres la Conselleria de Justícia i Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència, i certificades per la corresponent direcció territorial de Justícia i Benestar Social, i es remetran a la direcció territorial de Justícia i Benestar Social els bons corresponents als beneficiaris atesos.
5. Efectuada la liquidació per qualsevol dels procediments anteriors, la direcció territorial de Justícia i Benestar Social comprovarà els bons, les factures i aprovarà la documentació presentada, verificarà el compliment de la finalitat objecte de subvenció i emetrà la certificació corresponent. La Conselleria de Justícia i Benestar Social reconeixerà l'obligació i proposta de pagament a favor de cada una dels centres prestadors del servici.
6. Es podrà dictar una resolució d'invalidesa de la resolució de concessió de la subvenció i el reintegrament de les quanties atorgades, quan concórreguen les causes de nul·litat i les causes de reintegrament a què es referixen els articles 36 i 37 de la Llei 38/2003, de 17 de novembre, General de Subvencions. Així mateix, amb el reintegrament de les quanties corresponents, escaurà també la liquidació dels interessos de demora d'acord amb el que establix l'article 40 de l'esmentada norma.
Article 16. Règim d'estades i obligacions dels beneficiaris
1. Una vegada produït l'ingrés, el beneficiari o el seu representant emplenarà un document, en el qual figurarà l'acceptació expressa del reglament de règim intern del centre i aquelles altres normes que si és el cas dicte la Generalitat en relació amb esta matèria. Així mateix, estarà obligat a:
a) Facilitar als òrgans competents de l'administració a requeriment d'estos, tota la informació econòmica, fiscal, laboral i de qualsevol tipus que els siga sol·licitada en relació amb l'expedient.
b) Abonar al centre la quantitat que li corresponga en concepte d'aportació personal, segons el que establix la resolució de concessió de l'ajuda.
c) Observar les normes de convivència i de respecte mutu, amb la resta dels residents i amb el personal del centre en què es trobe atés. Esta obligació serà extensiva als familiars del beneficiari de l'ajuda.
d) Comunicar a l'òrgan concedent l'obtenció d'altres subvencions, ajudes, ingressos o recursos que financen l'objecte de la present orde. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
2. Així mateix, el règim d'estades dels beneficiaris d'estes ajudes se subjectarà al que preveu l'Orde de 20 de desembre de 2005, de la Conselleria de Benestar Social, per la qual es regula l'Estatut dels Usuaris dels Centres de Servicis Socials Especialitzats per a l'Atenció de Persones Majors.
3. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, amb tramitació prèvia de l'oportú expedient en què es garantirà l'audiència a l'interessat.
Article 17. Centres participants en el programa
1. Les ajudes a què es referix esta orde només podran fer-se efectives per mitjà de l'ingrés del beneficiari en els centres adherits al programa.
2. Als efectes d'esta orde s'entén per centre adherit aquell que complisca els requisits exigits en l'article 18 de la present orde.
3. Podran participar en este programa aquells centres adherits per a participar en el Programa de Bo Residència, d'acord amb els requisits i les condicions establits en l'orde de convocatòria de les ajudes esmentades.
En este sentit s'entendran adherits de forma automàtica estos centres, excepte renúncia expressa d'estos i per això no necessitaren sol·licitar l'adhesió per a participar en este programa.
Article 18. Requisits per a l'adhesió al Programa Bo Respir
1. Qualsevol residència de tercera edat que desitge obtindre la condició de centre adherit haurà de disposar de l'autorització prevista en l'article 47 de la vigent Llei 5/1997, per la qual es regula el Sistema de Servicis Socials en l'Àmbit de la Comunitat Valenciana i en l'Orde de 4 de febrer de 2005 de la Conselleria de Benestar Social per la qual es regula el règim d'autorització i funcionament dels centres de servicis socials especialitzats per a l'atenció de persones majors.
La indicada autorització haurà de tindre caràcter definitiu i implicarà el manteniment de tots els requisits exigits en el moment de l'autorització i mentres es mantinga la condició de centre adherit.
2. El titular de la residència podrà sol·licitar l'adhesió per a participar en este programa, efectuant la corresponent sol·licitud a la Direcció General d'Acció Social i Majors per mitjà de la utilització del model establit en l'annex 5 d'esta orde.
3. Rebuda la sol·licitud d'adhesió, el Servici d'Autorització i Acreditació de Centres i Servicis de la Direcció General de Persones amb Discapacitat i Dependència informarà sobre el compliment dels requisits establits en la present orde, sent l'informe favorable del mencionat servici una condició necessària perquè la directora general de Persones amb Discapacitat i Dependència dicte la resolució favorable a l'adhesió sol·licitada.
4. El centre haurà d'acollir els beneficiaris de Bo Respir que ho sol·liciten sempre que dispose de places lliures, però no tindrà l'obligació d'efectuar cap tipus de reserva de les places adherides.
5. La condició de centre adherit es difondrà i es reflectirà en els llistats que es remeten els beneficiaris de les ajudes a fi que puguen triar el dit centre per a la seua atenció. De la mateixa manera, la difusió del centre podrà suspendre's quan el centre incomplisca els requisits establits en la normativa vigent i/o siga objecte d'un expedient sancionador.
6. Quan la direcció territorial, en el seguiment habitual dels centres o la inspecció de Servicis Socials, detecte l'incompliment d'algun dels requisits exigits i/o el centre siga objecte d'un expedient sancionador, se suspendrà cautelarment la difusió d'eixe centre en els llistats de centres adherits a fi d'evitar que siga triat per a la seua atenció per nous beneficiaris. No podran donar d'alta beneficiaris de bo respir mentres s'instruïsca l'expedient sancionador i este no es resolga de forma definitiva.
7. S'exceptuen d'allò que s'ha expressat en l'apartat anterior aquells supòsits en què per la gravetat de l'incompliment, la Direcció General de Persones amb Discapacitat i Dependència en el mateix expedient sancionador resolga deixar sense efecte la resolució d'adhesió al centre i la separació automàtica del programa. Tot això sense perjuí que puguen adoptar-se les mesures cautelars previstes en la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
Article 19. Obligacions dels centres adherits
L'adhesió al programa implicarà per als titulars dels centres les obligacions següents :
1. Proporcionar els servicis bàsics d'una residència per a persones majors dependents, tal com es regulen en l'article 46 de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a atenció de persones majors, durant l'horari i el temps establit per a cada una de les modalitats d'ajudes establides en la present orde.
2. Acceptar els preus i les condicions que s'establixen en la present orde, sense que en cap cas puguen exigir quantitats addicionals als beneficiaris o a les seues famílies, ni fer diferenciacions en el tracte, pels servicis bàsics previstos en l'apartat anterior.
3. Acceptar l'ingrés de beneficiaris en el centre sempre que dispose de places lliures.
4. Complir el que preveuen les normes reguladores corresponents, en allò que es referix al pagament i la justificació de les estades i atindre's a les indicacions que sobre esta matèria els proporcionen els òrgans competents.
En este sentit, el centre no podrà exigir en el moment de l'ingrés als beneficiaris de les ajudes en qualsevol de les seues modalitats, i en concepte de fiança, una quantitat que supere l'import que la Generalitat determine que el beneficiari ha d'aportar en concepte d'aportació personal.
5. Anotar cada ingrés en el llibre de registre d'usuaris del centre, fent-hi constar que és beneficiari d'una estada de respir, la data d'alta i de baixa, així com aquelles dades que s'estipulen en l'annex I apartat A) de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament de centres de servicis socials especialitzats per a l'atenció de persones majors.
6. Disposar d'un expedient d'usuari, amb les dades que s'especifiquen en l'annex I, apartat B) de l'Orde de 4 de febrer de 2005 citada en l'apartat anterior, garantint-s'hi la confidencialitat d'estos.
7. Disposar de la plantilla de personal exigida en l'Orde de 4 de febrer de 2005, citada anteriorment, assegurant, en la seua organització interna, que no es produïsquen disminucions que generen dèficits en l'assistència coincidint amb dies festius o caps de setmana.
8. Proporcionar als usuaris una atenció integral completa amb tots els servicis propis d'una residència per a persones majors dependents, així com les activitats ordinàries d'estos de la mateixa manera que als usuaris de caràcter permanent.
Article 20. Control i seguiment dels centres
1. Sense perjuí de les actuacions que puga dur a terme l'Àrea d'Inspecció de Centres de la Conselleria de Justícia i Benestar Social, la Direcció General de Persones amb Discapacitat i Dependència, a través del Servici d'Autorització i Acreditació de Centres i Servicis, establirà un pla de seguiment del compliment dels requisits exigits als centres que participen en el programa de posada a disposició de places per a programes de respir de tercera edat.
2. Per al compliment del que establix el paràgraf anterior, els centres hauran de facilitar dades sobre la plantilla de personal, usuaris i activitats, utilitzant per a això el sistema telemàtic DAURAT, desenrotllat per la Direcció General.
3. La Direcció General de Persones amb Discapacitat i Dependència podrà deixar sense efectes l'adhesió del centre a este programa per incompliment de qualssevol de les obligacions i requisits exigits a estos després de la tramitació de l'expedient a este efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, i de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
Article 21. Admissió dels beneficiaris en els centres
El beneficiari haurà de fer entrega del bo en el centre en el moment del seu ingrés, a fi que el titular d'este tinga coneixement de la seua condició de beneficiari del programa, la modalitat de respir concedit i les corresponents quanties que ha de liquidar a l'interessat i a l'administració.
DISPOSICIONS ADDICIONALS
Primera. Normativa supletòria
En tot allò no regulat per la present orde serà aplicable el que disposa l'orde de la Conselleria de Justícia i Benestar Social per la qual es regula i es convoca el programa per a finançar estades en residències de tercera edat en l'exercici de 2012.
Segona. Casos excepcionals
A fi de no perjudicar persones majors en situació d'abandó i en situacions d'excepcional gravetat social, que puguen afectar estes o les seues famílies, la Direcció General d'Acció Social i Majors, a la vista de l'informe social i/o la documentació que ho acredite, i amb la proposta prèvia tècnica de la direcció territorial de Justícia i Benestar Social o de la Direcció General d'Acció Social i Majors, podrà resoldre de forma motivada estes ajudes, encara que falte algun dels requisits establits en esta orde. En tot cas, haurà de constar en l'expedient, clarament, la referència al supòsit de què es tracte i la dificultat de satisfer la necessitat plantejada per mitjà d'altres recursos. En cap cas no s'obviaran els requisits relatius a la capacitat d'aportació econòmica del beneficiari.
Tercera. Mitjans informàtics i telemàtics
1. La Conselleria de Justícia i Benestar Social impulsarà l'ocupació i aplicació de tècniques i mitjans informàtics i telemàtics per al desenrotllament i la gestió d'este programa amb subjecció a les limitacions previstes per les lleis, podent utilitzar els dits mitjans, tant els interessats com els centres adherits, en la mesura que estos estiguen disponibles per a la seua utilització, i que suposen per als beneficiaris i per als centres una major agilitat en la resolució i gestió de les ajudes. En este sentit, la liquidació de les ajudes a què es referix l'article 15.3 i 15.4 de la present orde podrà efectuar-se pel sistema DAURAT, amb plena validesa i eficàcia.
2. Els mateixos criteris se seguiran amb qualsevol altre mitjà tècnic dels referits, que siga possible posar a disposició dels interessats per a relacionar-se amb l'administració en el desenrotllament d'este programa, sempre que els dits mitjans tècnics garantisquen prou els drets dels ciutadans i els requisits previstos en les lleis i en este procediment.
Quarta. Notificació a la Comissió Europea
Les prestacions concedides per mitjà d'esta orde no necessiten la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, en ser els destinataris finals de la concessió persones físiques.
DISPOSICIONS FINALS
Primera. Tramitació anticipada
1. L'eficàcia de la present orde quedarà condicionada a l'existència de crèdit adequat i suficient en la línia de subvenció T6346 del programa pressupostari 313.60 del pressupost de la Generalitat per a l'exercici de 2012.
2. Una vegada aprovats els pressupostos de la Generalitat per a l'any 2012, mitjançant una resolució d'esta conselleria es donarà publicitat del crèdit disponible per a finançament de les ajudes.
Segona. Instruccions de desenrotllament
Es faculta la Direcció General d'Acció Social i Majors perquè dicte les instruccions necessàries per al desenrotllament d'esta orde.
Tercera. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
Quarta. Recursos
Contra l'orde de convocatòria, que esgota la via administrativa, podrà interposar-se, potestativament, recurs de reposició en el termini d'un mes comptador des de l'endemà de la seua publicació, de conformitat amb els articles 116 i 117 de la Llei 30/1992, de Règim Jurídic de les Administracions Públiques i Procediment Administratiu Comú, o bé podrà interposar-se directament recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, d'acord amb el que disposen els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 16 de desembre de 2011
El conseller de Justícia i Benestar Social,
JORGE CABRÉ RICOANNEX 4
BAREM
I.- SITUACIÓ DE DEPENDÈNCIA DE LA PERSONA MAJOR RESPECTE DEL CUIDADOR PRINCIPAL
(Es pondera l'ajuda que necessita la persona major respecte al seu cuidador i s'assignen 2 punts per cada una de les activitats assenyalades per a les quals la persona major necessita de la seua ajuda, fins a un màxim de 20 punts ).

ii.- ALTRES suports soci familiars que rep la persona interessada
(S'exceptua el suport prestat pel cuidador principal. Els ítems són excloents i, per tant, s''assigna la puntuació màxima de 10 punts)

iii.- ALTRES SITUACIONS SOCIALS O FAMILIARS valorades
(Els ítems són excloents i, s'assigna, per tant, la puntuació màxima de 10 punts)

IV.-ALTRES CIRCUMSTÀNCIES
Es ponderaran altres circumstàncies que no hagen sigut valorades i que el treballador social, arreplegue en el seu informe perquè siguen tingudes en compte fins a un màxim de 10 punts.
TOTAL 50 PUNTS
ANEXO 4
BAREMO
I.- SITUACION DE DEPENDENCIA DE LA PERSONA MAYOR RESPECTO DEL CUIDADOR PRINCIPAL
(Se pondera la ayuda que necesita la persona mayor respecto a su cuidador, asignando 2 puntos por cada una de las actividades señaladas para las cuales la persona mayor necesita de su ayuda, hasta un máximo de 20 puntos ).

ii.- OTROS apoyos socio familiares que recibe el interesado
(Se exceptúa el apoyo prestado por el cuidador principal. Los ítems son excluyentes, asignándose por tanto la puntuación máxima de 10 puntos)

iii.- OTRAS SITUACIONES SOCIALES O FAMILIARES VALORAdas
( Los ítems son excluyentes, asignándose por tanto la puntuación máxima de 10 puntos)

IV.-OTRAS CIRCUNSTACIAS
Se ponderarán otras circunstancias que no hayan sido valoradas y que el trabajador social, recoja en su informe para que sean tenidas de ser tenidas en cuenta hasta un máximo de 10 puntos
TOTAL 50 PUNTOS